BLAND บวกเกือบ 6% หลังบอร์ดไฟเขียวทุ่ม 2.28 พันลบ. ซื้อหุ้นคืน
BLAND บวกเกือบ 6% แรงสุดในรอบกว่า 1 ปี หลังบอร์ดไฟเขียวทุ่ม 2.28 พันลบ. ซื้อหุ้นคืน ล่าสุด เวลา 10.21 น. อยู่ที่ระดับ 1.71 บาท บวก 0.09 บาท หรือ 5.56% สูงสุด 1.73 บาท ต่ำสุด 1.68 บาท มูลค่าซื้อขาย 687.19 ล้านบาท ด้าน บล.ซีไอเอ็มบี (ประเทศไทย) แนะนำ “ซื้อ”
16 ส.ค. 2559

ผู้สื่อข่าวรายงานว่าราคาหุ้น บริษัท บางกอกแลนด์ จำกัด (มหาชน) หรือ BLAND ณ เวลา 10.21 น. อยู่ที่ระดับ 1.71 บาท บวก 0.09 บาท หรือ 5.56% สูงสุด 1.73 บาท ต่ำสุด 1.68 บาท ด้วยมูลค่าซื้อขาย 687.19 ล้านบาทขณะที่ดัชนีตลาดหุ้นไทยโดยรวมบวก 0.22%

โดยราคาหุ้นปรับตัวขึ้นแรงในรอบกว่า 1 ปี นับตั้งแต่ราคาปิดอยู่ที่ระดับ 1.72 บาท เมื่อวันที่ 26 ก.พ.58 ทั้งนี้ ที่ประชุมคณะกรรมการบริษัทได้อนุมัติโครงการซื้อหุ้นคืนเพื่อบริหารการเงิน โดยจะใช้เงินไม่เกิน 2.28 พันล้านบาท เพื่อซื้อหุ้นคืนจากตลาดหลักทรัพย์แห่งประเทศไทย (ตลท.) ไม่เกิน 911.24 ล้านหุ้น หรือไม่เกิน 4.41% โดยกำหนดระยะเวลาที่จะซื้อหุ้นคืนตั้งแต่วันที่ 30 ส.ค.59 ถึงวันที่ 28 ก.พ.60
สำหรับเหตุผลในการซื้อหุ้นคืน เพื่อเป็นการบริหารสภาพคล่องส่วนเกินของบริษัท และเป็นการส่งสัญญาณแก่ผู้ลงทุนถึงสถานะทางการเงินที่แข็งแกร่ง ตลอดจนเพิ่มอัตราผลตอบแทนให้แก่ส่วนของผู้ถือหุ้น (ROE) รวมถึงเพิ่มอัตรากำไรสุทธิต่อหุ้น (EPS) ส่วนวิธีการจำหน่ายหุ้นที่ซื้อคืน จะเสนอขายในตลาดหลักทรัพย์ฯ หรือเสนอขายต่อประชาชนทั่วไป ขึ้นอยู่กับความเหมาะสมในขณะนั้น
ด้าน บล.ซีไอเอ็มบี (ประเทศไทย) ระบุในบทวิเคราะห์ (15 ส.ค.) แนะนำ “ซื้อ” BLAND โดยมีแนวรับที่ 1.64 บาท และ 1.62 บาท เพื่อคาดหวังการปรับตัวเพิ่มขึ้นไปทดสอบแนวต้านที่ 1.70 บาท และ 1.80 บาท เป็นจุดขายทำกำไร โดยราคาหุ้นปรับตัวเพิ่มขึ้นเกิดสัญญาณซื้อทางเทคนิค พร้อมด้วยปริมาณการซื้อขายที่เพิ่มสูงขึ้น หลังจากเคลื่อนไหวออกด้านข้างเพื่อสร้างฐานเหนือเส้นค่าเฉลี่ย 200 วัน ในขณะที่โครงสร้างในระยะยาวเริ่มมีสัญญาณในเชิงบวก
ทั้งนี้ MACD ปรับตัวเพิ่มขึ้นเหนือเส้นค่าเฉลี่ยในแดนบวก เครื่องมือทางเทคนิคชี้วัดแนวโน้มลงปรับตัวเพิ่มขึ้นเหนือแนวโน้มขึ้น RSI ปรับตัวเพิ่มขึ้นเหนือระดับ 60 